‹‹የኢትዮጵያ ኢንቨስትመንት ግነት ይበዛበታል›› – አትሌት ሃይሌ ገብረሥላሴ
 አዲስ አበባ።- ‹‹የኢትዮጵያ ኢንቨስትመንት ጫጫታ ያለበት፣ ተጨባጭነት የሌለው፣ ትንሽ ተሰርቶ ብዙ እንደተሰራ የሚወራበትና ግነት የበዛበት ነው›› ሲል ባለሀብቱ አትሌት ሻለቃ ሃይሌ ገብረስላሴ ገለጸ። አትሌቱ ከኢንቨስትመንት ስራዎቹ ጋር በተያያዘ በተለይ ከአዲስ ዘመን ጋር ባደረገው ቆይታ፤ የኢትዮጵያ ኢንቨስትመንት ግነት የበዛበት መሆኑን ጠቅሶ፣ በዚህ ምክንያት በአንዳንድ ወገኖች የእርሱ ኢንቨስትመንት ስራዎች የተሳሳቱና ችግር ያለባቸው ተደርገው እንደሚታዩ አመልክቷል። ‹‹ከኢትዮጵያ የኢንቨስትመንት ስራዎች አብዛኛዎቹ ውሸት ይበዛቸዋል›› ያለው አትሌቱ፣ አንዳንዶች የብልጣብልጥ መንገዶችን በመከተል ያልተደረገው እንደተደረገ ተደርጎ የሚወራላቸው መሆናቸውን አስታውቋል። እንደ አትሌቱ ገለፃ፤ የውጭ ቀጥታ ኢንቨስትመንት ወደ ሀገር ውስጥ ሲመጣ የልማት ባንክ ያበደረው ገንዘብ ለብልሽት ተዳርጓል።ይህም ሊሆን የቻለው ኢንቨስትመንቱ አስቀድሞ ግነት ስለነበረው ነው። የኢንዱስትሪ ፓርኮች አካባቢ ስራዎች ትልቅ ጥንቃቄ የሚሹ መሆናቸውን አስገንዝቦ፣ መዋዕለ ንዋያቸውን ኢትዮጵያ ውስጥ ስራ ላይ ለማዋል የሚመጡ ባለሀብቶች ማን እንደሆኑና ምን ፈልገው እንደሚመጡ በበቂ ሁኔታ እንደማይጠየቁ አመልክቷል። እንደ አትሌት ሃይሌ ገለጻ፤ ኢትዮጵያ ለኢንቨስትመንት ምቹ ለመሆን ገና ብዙ ይቀራታል። ለኢንቨስትመንት ምቹ እየተባለች መጠራቷ የኢንቨስ ትመንቱ ግነት አንዱ ምንጭ ነው። ከደህንነት ጋር በተያያዘ በአሁኑ ወቅት የሚታዩ ችግሮች እያሉ ሀገሪቷ ለኢንቨስትመንት አመቺ ናት ማለት ማጋነን ነው። የተጋነነው የኢንቨስትመንት ወሬ ህብረተሰቡ ሀገሪቷ አድጋለች፤ የኔ ኪስ ግን አላደገም እንዲል እያረገው መሆኑን አትሌቱ አመልክቶ፣ ይህም በጊዜ ሂደት ሀገሪቷ እኔን አላሳተፈችኝም፤ ከእርሷ ተገቢውን ጥቅም አላገኘሁም የሚል ወገን ለተቃውሞ እንዲወጣ ሊያደርገው ይችላል የሚል ስጋት እንዳደረበት ገልጿል። አትሌት ሃይሌ ለዚህ የተጋነነና ውሸት ለበዛበት የኢትዮጵያ ኢንቨስትመንት መድሃኒቱ ወደ አውነታው መመለስ መሆኑንም አስገንዝቧል።በሀገሪቱ ያለውን ትክክለኛ ተጨባጭ ሁኔታና መገለጫ ማየት እንደሚገባም አስታውቋል።ኢንቨስትመንትን በሚመለከት በየጊዜው የሚወጡ አሃዞችና ተጨባጭ ሁኔታዎች ትክክለኛ መሆን እንደሚገባቸውም አስታውቆ፣ በተለይ ከኢንቨስትመንት ጋር በተያያዘ የወጣው ወጪ፣ የመጣው የኢንቨስትመንት ብዛት፣ የሚቀጠረው የሰው ሃይል፣ ወደ ውጭ የሚላከው የእቃ አይነት በግልፅ ሊታወቅ ይገባል ብሏል። የስኳር ፕሮጀክቶችን ጨምሮ ሌሎች በወኔ የሚሰሩ የኢንቨስትመንት ስራዎች እየበዙ መምጣታቸውንም አትሌት ሃይሌ ጠቅሶ፣ የኢንቨስትመንት ስራዎች ባለሙያዎችን በመያዝና በጥናት ሊሰሩ እንደሚገባም አመልክቷል።አዲስ ዘመን መጋቢት 29/2012
አስናቀ ፀጋዬ